Γαμπρός απ' το Λονδίνο

Το Γαμπρός απ' το Λονδίνο είναι ελληνική αισθηματική κωμωδία του 1967, παραγωγής της κινηματογραφικής εταιρείας Φίνος Φιλμ, σε σκηνοθεσία του Γιάννη Δαλιανίδη και σε σενάριο του ίδιου, αλλά και του Αλέκου Σακελλάριου. Πρωταγωνιστές της ταινίας είναι ο Κώστας Βουτσάς και η Νόρα Βαλσάμη.

 Πλοκή 
Η Μπέττυ αρραβωνιάζεται για χάρη του πατέρα της μ’ έναν εργατικό και καλοσυνάτο νέο, τον Κώστα, ο οποίος εργάζεται στο κατάστημα ηλεκτρικών ειδών του πατέρα της, του κυρίου Περικλή. Ο τελευταίος εκτιμά πολύ τον Κώστα και επιθυμεί με κάθε τρόπο να τον κάνει και γαμπρό του. Ο Κώστας σώζει τη ζωή μιας ευαίσθητης κοπέλας, της Μαίρης, η οποία αποπειράται να αυτοκτονήσει επειδή την εγκατέλειψε ο Άγγλος αγαπημένος της. Στη συνέχεια, πείθεται να υποδυθεί έναν πλούσιο Άγγλο κι έτσι να βοηθήσει τη Μαίρη να αντιμετωπίσει τον πατέρα της, τον κύριο Κυριάκο, που θέλει να την αρραβωνιάσει με το ζόρι. Η Μπέττυ απ’ την άλλη είναι ερωτευμένη με τον ανεπρόκοπο και φιγουρατζή Διονύση, και προσπαθεί με κάθε τρόπο να απομακρύνει τον Κώστα. Ο Κυριάκος γίνεται αιτία να αποκαλυφθεί η διπλοπροσωπία του Κώστα και ο Περικλής, φυσικά, τον απολύει. Η Μαίρη όμως που έχει καταλάβει ότι ο Κώστας την αγαπάει πραγματικά, πείθει τον Κυριάκο να πείσει με τη σειρά του τον Περικλή, να ξαναπροσλάβει τον Κώστα κι ένας διπλός γάμος ακολουθεί: Μπέττυ /Διονύσης και Μαίρη/Κώστας.

 Διανομή ρόλων 
Κώστας Βουτσάς - Κώστας Παπαδόπουλος / Τζακ Τέιλορ
Νόρα Βαλσάμη - Μαίρη
Διονύσης Παπαγιαννόπουλος - Κυριάκος, πατέρας Μαίρης
Ελένη Ζαφειρίου - Ελένη, μητέρα Μαίρης
Βαγγέλης Ιωαννίδης - Σωτήρης, αδελφός Μαίρης
Καίτη Ιμπροχώρη - Μπέτυ Δημητρακοπούλου, αρραβωνιαστικιά Κώστα
Γιώργος Τσιτσόπουλος - Διονύσης, σύντροφος Μπέτυς
Περικλής Χριστοφορίδης - Περικλής Δημητρακόπουλος, καταστηματάρχης
Χρήστος Δοξαράς - πελάτης
Μαίρη Χαλκιά - Ελενίτσα, πελάτισσα
Αντώνης Παπαδόπουλος - πελάτης
Μαίρη Μεταξά - Μάρθα, υπηρέτρια
Έμμυ Ρίζου - Νέλλη, υπάλληλος
Στράτος Παχής - Απόστολος, φαρμακοποιός
Ρία Δελούτση - φίλη Μπέτυς
Βύρων Σεραϊδάρης - φίλος Διονύση
Ειρήνη Κουμαριανού - μητέρα Κώστα
Νίκος Πασχαλίδης - πατέρας Κώστα
Λόλα Μαζαράκη - Ευδοκία, κουτσομπόλα γειτόνισσα

 Υποδοχή 
Το Γαμπρός απ' το Λονδίνο έκανε πρεμιέρα στις κινηματογραφικές αίθουσες της Αθήνας και του Πειραιά στις 17 Απριλίου 1967.  Η Μαρία Παπαδοπούλου από την εφημερίδα Έθνος, έδωσε μια θετική κριτική στην ταινία και έγραψε πως πολύ διασκεδαστική αυτή η κωμωδία του Αλέκου Σακελλάριου, που έχει γυρισθεί με κέφι από τον Γιάννη Δαλιανίδη. Ο Κώστας Βουτσάς σκορπίζει, όπως πάντα, άφθονο γέλιο και η νέα ενζενύ Νόρα Βαλσάμη κάνει μια αξιοπρόσεκτη, πιο ουσιαστική δεύτερη εμφάνιση στην μεγάλη οθόνη.

Παραπομπές

Εξωτερικοί σύνδεσμοι



Κατηγορία:Ταινίες του 1967
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες σε σενάριο Αλέκου Σακελλάριου
Κατηγορία:Ελληνικές αισθηματικές κωμικές ταινίες
Κατηγορία:Ταινίες παραγωγής Φίνος Φιλμ